Hoe om met manipuleerders te werk - Jou Werk | Solidariteit WêreldJou Werk | Solidariteit Wêreld
Tuis › 2016-gesond › Hoe om met manipuleerders te werk
Hoe om met manipuleerders te werk
Donderdag | 14 Julie | 2016
Om gemanipuleer te word is nie maklik nie en ook geen pret nie. Om die waarheid te sê dit is aaklig en vernederend.
Nogtans word miljoene mense in die wêreld gemanipuleer of manipuleer ander. Hoekom? Omdat sommige mense geneig is om te manipuleer en sommige ander toelaat om hulle te manipuleer.
Dit word oor die algemeen geglo dat manipulasie ʼn eenrigtingstraat is waarin die manipuleerder bevoordeel word en die slagoffer opoffer en ly. Dit is waar, maar manipulasie is in der waarheid ʼn tweerigtingstraat waarin manipuleerders die goedgesindheid en toegeeflikheid van hulle slagoffers eksploiteer en die slagoffers bied aan hulle die geleentheid om te manipuleer.
Dit is ver van ʼn gesonde tweerigtingstraat-verhouding waarin vriendskap, kameraadskap en vertroue gegee en ontvang word. Manipulasie is ʼn manier van boelie, nie ʼn wederkerige vriendskap nie.
Hierdie diagnose bied ʼn bietjie advies aan oor hoe om manipulasie te hanteer. Hier volg ʼn paar wenke oor hoe om ontslae te raak van manipulerende gedrag deur kollegas, familielede, lewensmaats, huweliksmaats of vriende:
1. Sê “Nee” en stel grense
Suzanne Degges-White, PhD, sê die enigste persoon wat jy kan verander, is jouself. “Die beste manier om manipulerende mense te behandel is om minder ontvanklik vir hulle te word. Ons word slegs so maklik gemanipuleer as wat ons toelaat. Manipuleerders laat ons goed voel as ons aan hulle eise gehoor gee, maar ons kan leer om te besef daar is beter maniere om ons eiewaarde te bou as om vir hulle in te gee,” sê sy.
Sy sê “nee” is nie net in orde nie, maar ook lewensbelangrik vir ons welsyn. “Oefen om te sê: ‘Nee, ek is nie beskikbaar om jou daarmee te help nie,’ selfs voor die spieël as dit sal help.”
Die volgende stap is om grense te stel wat jy gewillig is om af te dwing. ʼn Goeie riglyn is om te dink wat hierdie vriend vir jou sou doen en dit te gebruik as ʼn afdwingbare norm.
ʼn Element onderliggend aan hierdie stap is om selfvertroue te hê of te bou. Patty Blue Hayes, skrywer en lewensafrigter wat spesialiseer in die herstel van gebroke harte, sê slagoffers van manipulasie het dikwels beperkte geloof in hulle eiewaarde. Sy sê dit is uiters belangrik dat jy jou selfvertroue bou. “Skryf op ʼn daaglikse basis ʼn paar positiewe aspekte van jouself neer en hou aan om dit te herlees. Jy kan vriende en familie inspan deur hulle te vra om jou te sê wat dit van jou is waarvan hulle hou.”
Een van die belangrikste dinge is om jou regte te ken en te gebruik. Lewensafrigter Preston Ni sê solank jy nie ander skade aandoen nie, is dit binne jou regte om vir jouself op te kom. Hy sê jy het die reg om met respek behandel te word, om jou gevoelens en opinies uit te spreek, om jou eie prioriteite daar te stel, en om “nee” te sê sonder om skuldig te voel.
3. Hou jou afstand en vra deurdringende vrae
Ni sê manipuleerders is dikwels baie wispelturig in hoe hulle mense behandel. Hulle sal uiters beleefd teenoor een persoon optree terwyl hulle iemand anders uiters sleg sal behandel. As dit die geval is, hou jou afstand en kommunikeer net met hulle as dit absoluut noodsaaklik is.
In jou nodige interaksies kan jy ook ʼn paar deurdringende vrae vra om hulle aandag op die manipulasie te vestig. Dit is makliker gesê as gedaan, maar is ʼn effektiewe manier om sommige manipuleerders te “bekeer” of ten minste tot verantwoording te roep. Probeer die volgende met die emosionele manipuleerder in jou lewe:
“Lyk dit vir jou redelik?”
“Klink wat jy van my wil hê regverdig?”
“Het ek ʼn sê hierin?”
“Vra jy my of sê jy my?”
4. Stel gevolge of beëindig die verhouding
“Effektief uitgespreek, roep gevolge die manipuleerder tot stilstand, en dwing hom of haar om daarvan weg te beweeg om jou respek aan te tas,” sê Ni. Dit kan insluit om die ongesonde verhouding te beëindig, waarby jy in elk geval niks baat nie.
Tempesta, E. 2015. “Are you dating an emotional manipulator?” http://www.dailymail.co.uk/femail/article-3180252/Are-dating-emotional-manipulator-Relationship-experts-reveal-six-warning-signs-prove-relationship-toxic-lead-heartbreak.html.
Ni, P. 2014. “How to spot and stop manipulation”. https://www.psychologytoday.com/blog/communication-success/201406/how-spot-and-stop-manipulators.
Degges-White, S. 2014. “How to handle manipulators”. https://www.psychologytoday.com/blog/lifetime-connections/201403/how-handle-manipulators.